PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

SERVICIUL JURIDIC

NR. 17041/18.03.2021

**RAPORT DE SPECIALITATE**

la proiectul de hotărâre privind aprobarea Acordului de Parteneriat

 la proiectul ***"Elaborarea planului de atenuare și adaptare la schimbările climatice în municipiului Satu Mare"***

Institutul Național de Cercetare-Dezvoltare pentru Protecția Mediului, denumit INCDPR este un institut național în subordinea Ministerului Cercetării și Inovării , care are ca obiect de activitate cercetarea ştiinţifică şi dezvoltarea tehnologică în domeniul protecţiei mediului.

Provocările actuale din domeniul mediului se concentrează cu precădere pe studierea și evaluarea efectelor produse de activitățile umane asupra acestuia. În contextul schimbărilor climatice, scopul asocierii este de a îmbina eficient şi constructiv procesul de cercetare ştiinţifică, cu scopul de a furniza soluții și tehnologii la standarde de excelență, pentru protejarea mediului înconjurător.

În acest sens, Primăria Municipiului Satu Mare intenţionează să depună proiectul “***Elaborarea planului de atenuare și adaptare la schimbările climatice în municipiului Satu Mare***” spre finanţare în parteneriat cu Institutul Naţional de Cercetare şi Dezvoltare pentru Protecţia Mediului Bucureşti în cadrul Programului RO-Mediu.

În conformitate cu prevederile art. 35 alin. (1) din Legea nr. 273/2006 privind finanţele publice locale, cu modificările şi completările ulterioare, consiliul local aprobă colaborarea sau asocierea pentru realizarea unor lucrări şi servicii publice locale, colaborare care se realizează pe baza de contracte de asociere, în care se prevăd şi sursele de finanţare reprezentând contribuţia fiecărei părţi implicate. Contractele de asociere se încheie de către ordonatorii principali de credite, în condiţiile mandatelor aprobate de fiecare consiliu local implicat în colaborare sau asociere.

Obiectivul general al proiectului este de a cuantifica şi îmbunătăţi capacitatea de atenuare şi adaptare la schimbările climatice la nivelul municipiului Satu Mare.

Obiectivele specifice ale proiectului sunt:

- Analiza emisiilor de GES pentru datele de inventar la nivelul municipiului Satu Mare în conformitate cu documentele de dezvoltare strategică ale orașului;

- Identificarea principalelor sectoare de intervenție, cu scopul de a reduce semnificativ emisiile de CO2 în zona administrativă a municipiului Satu-Mare;

- Evaluarea riscurilor și vulnerabilităților sectoriale pentru gestionarea problemelor de adaptare la schimbările climatice;

- Implicarea factorilor de decizie și a populației în procesul de elaborare al planului de măsuri de atenuare și adaptare la schimbările climatice.

Valoarea totală a proiectului este de 584.832,00 Lei din care bugetul aferent Primăriei Municipiului Satu Mare este de 97.472,00 Lei, iar bugetul aferent Institutului Naţional de Cercetare şi Dezvoltare pentru Protecţia Mediului Bucureşti este de 487.360,00 Lei.

Proiectul nu conţine cheltuieli neeligibile.

Acordul de Parteneriat intră în vigoare la data semnării acestuia de către ambele părţi și își încetează valabilitatea la trei ani de la aprobarea de către Comitetul Mecanismului Financiar a raportului final al Programului “Mediu, adaptare la schimbări climatice și ecosisteme” RO-Mediu sau la 5 ani de la aprobarea de către Operatorul de Program a raportului final al Proiectului, oricare intervine ultima.

 Responsabilităţile fiecărui Partener conform proiectului sunt următoarele: Municipiul Satu Mare va fi responsabil cu realizarea activităţilor de Informare şi publicitate precum şi activitatea de Management de proiect, iar Institutul Naţional de Cercetare şi Dezvoltare pentru Protecţia Mediului Bucureşti de activitatea de elaborare a planului de măsuri de atenuare și adaptare la schimbările climatice pentru Municipiul Satu Mare.

Sunt aplicabile prevederile art. 129 alin. (2) lit. e), alin. 9 lit. a), art. 139 alin. (3) lit. f) şi art. 196 alin. 1 lit. a) din Ordonanţa de Urgenţă a Guvernului nr. 57/2019 privind Codul administrativ.

Pentru considerentele mai sus arătate, proiectul de hotărâre se încadrează în prevederile legale în vigoare.

În consecinţă, proiectul de hotărâre privind aprobarea Acordului de Parteneriat la proiectul ***"Elaborarea planului de atenuare și adaptare la schimbările climatice în municipiului Satu Mare***", se înaintează Consiliului Local al Municipiului Satu Mare cu propunere de aprobare.

 Șef serviciu Şef serviciu

 Mustea Bianca Laura Dr. Sveda Andrea